ข้อมูลสรุป (Executive Summary)

บริษัท ทิปโก้แอสฟัลท์ จำกัด (มหาชน) หรือ “บริษัทฯ” ประกอบธุรกิจผลิตและจำหน่ายยางมะตอย
ซึ่งเป็นผลิตภัณฑ์ที่ใช้ในการก่อสร้างและซ่อมบำรุงถนน บริษัทฯก่อตั้งเมื่อวันที่ 15 มิถุนายน 2522
ด้วยทุนจดทะเบียน 12 ล้านบาท โดยกลุ่มตระกูลทรัพย์สาคร
เพื่อดำเนินธุรกิจผลิตและจำหน่ายยางแอสฟัลต์อิมัลชั่น
สำหรับใช้สร้างทางและซ่อมบำรุงผิวทางหลวงและผิวจราจร
ปัจจุบันบริษัทฯมีทุนที่ออกและเรียกชำระแล้ว 1,525.48 ล้านบาท

บริษัทฯและบริษัทย่อย มีรายได้มาจากกลุ่มธุรกิจหลัก 3 กลุ่ม ได้แก่ กลุ่มแรกเป็น
ธุรกิจผลิตและจำหน่ายยางมะตอย ซึ่งเป็นธุรกิจหลัก กลุ่มที่ 2 ธุรกิจเรือ
เพื่อการส่งออกยางแอสฟัลต์ให้ลูกค้าในต่างประเทศ และกลุ่มที่ 3 จากการลงทุนในบริษัทย่อย
(Holding Company) โดยมีการจัดจำหน่ายทั้งในประเทศและต่างประเทศ ซึ่งในปี 2551
บริษัทฯมีสัดส่วนการจำหน่ายในประเทศ : ต่างประเทศ คิดเป็นสัดส่วนร้อยละ 48 : 52
ของรายได้รวม ทั้งนี้ ลูกค้าในประเทศของบริษัท คือ ผู้รับเหมาที่ทำงานให้กับหน่วยราชการ
และหน่วยราชการที่มีหน้าที่ในการดูแลก่อสร้างและซ่อมบำรุงถนน สำหรับลูกค้าในต่างประเทศ
บริษัทฯส่งออกยางมะตอยไปขายในประเทศจีน ประเทศอินโดนีเซีย ประเทศเวียดนาม
ประเทศในแถบอินโดจีน ประเทศมาเลเซีย และประเทศที่มีศักยภาพการเติบโตทางธุรกิจ เช่น
ประเทศออสเตรเลีย ตาฮิติ และอินเดีย ในปี 2551 บริษัทได้ส่งออกไป 19 ประเทศ
ในคาบสมุทรเอเชียแปซิฟิค
และยังคงแนวทางในการแสวงหาโอกาสใหม่ในการสร้างตลาดพร้อมกับช่องทางการจัดจำหน่ายนอกจากนี้บริษัทมีนโยบายพิจารณาคัดเลือกและจัดตั้งตัวแทนจำหน่ายที่มีศักยภาพสูงในแต่ละประเทศที่มีความสำคัญในเชิงธุรกิจเพื่อช่วยในการขยายฐานลูกค้า

ปัจจุบันบริษัทฯและบริษัทย่อยมีโรงงานผลิตยางมะตอยจำนวน 4 แห่ง
คลังน้ำมันและคลังเก็บยางมะตอยจำนวน 2 แห่ง โดยตั้งอยู่ในทุกภูมิภาคของประเทศ ได้แก่
จังหวัดนครราชสีมา จังหวัดพิษณุโลก จังหวัดสุราษฎร์ธานี จังหวัดระยอง และจังหวัดสมุทรปราการ
ทำให้บริษัทฯสามารถตอบสนองความต้องการของลูกค้าได้อย่างรวดเร็ว
และครอบคลุมในทุกพื้นที่ของประเทศ อีกทั้ง บริษัทฯและบริษัทย่อยยังมีเรือขนส่งยางมะตอยจำนวน 5
ลำ ในการจัดส่งผลิตภัณฑ์ของบริษัทฯไปยังต่างประเทศ และ
บริษัทย่อยในประเทศมาเลเซียมีโรงกลั่นยางมะตอยที่มีกำลังการผลิต 25,000 บาเรล ต่อวัน
สำหรับน้ำมันดิบหนัก

การดำเนินธุรกิจของบริษัทฯ มีการพัฒนาผลิตภัณฑ์และเทคนิคการทำถนนต่างๆ
เพื่อรองรับโครงการสำคัญๆของภาครัฐและยกระดับมาตรฐานความปลอดภัยของถนนในประเทศไทย
และสอดคล้องกับพันธกิจของบริษัทที่จะเป็นผู้นำในธุรกิจด้านยางมะตอยในภูมิภาคเอเซียแปซิฟิค
นอกจากนั้นยังกำหนดกลยุทธ์การบริหารงานทุกด้านเพื่อรองรับความต้องการของลูกค้า
มีการกำหนดนโยบาย การบริหารความเสี่ยงทางการตลาด ทั้งในประเทศและต่างประเทศ
ความเสี่ยงทางด้านวัตถุดิบและความเสี่ยงทางการเงิน โดยรายละเอียดดูได้ในหัวข้อปัจจัยเสี่ยง

ผลการดำเนินงานทางการเงินของบริษัทฯและบริษัทย่อยในปี 2551 มีสินทรัพย์รวม 8,915 ล้านบาท
หนี้สินรวม 6,548 ล้านบาท ส่วนของผู้ถือหุ้น 2,367 ล้านบาท และมีรายได้รวม 9,587 ล้านบาท
ขาดทุนสุทธิ 1,089 ล้านบาท รายได้รวมและขาดทุนสุทธิที่เปลี่ยนแปลงมีสาเหตุหลายประการ เช่น
การไม่มี เสถียรภาพทางการเมืองมีการเปลี่ยนรัฐบาลบ่อยครั้ง
ทำให้ขาดความต่อเนื่องและเกิดความล่าช้าในการเบิกจ่ายเงินงบประมาณมีผลกระทบต่อยอดขายในประเทศ
ส่วนยอดขายส่งออกไปประเทศจีนลดลงเพราะการระงับการก่อสร้างเนื่องจากประเทศจีนเป็นเจ้าภาพในการแข่งขันกีฬาโอลิปิค
รวมทั้ง ราคาน้ำมันดิบที่ลดลงอย่างรวดเร็วที่ทำให้บริษัทฯ รับรู้ผลขาดทุนในสินค้าคงเหลือ 612
ล้านบาท เป็นต้น

บริษัทฯ ได้ดำเนินการพัฒนาองค์กรและบุคลากรอย่างต่อเนื่อง และจริงจัง
ทำให้บริษัทได้รับการจัดอันดับเป็น 1 ใน 5 บริษัท
ที่เป็นแบบอย่างการปฏิบัติที่ดีเยี่ยมด้านการบริหารองค์กรและการบริหารจัดการทักษะ (The Top
Five for Organization and Skill Management)
จากผลการสำรวจการใช้เครื่องมือการบริหารงานบุคคลและการบริหารจัดการ ของ Prasena
ซึ่งเป็นบริษัทให้คำปรึกษาด้านการบริหารงานบุคคลที่มีสาขาทั่วโลก ในเดือนตุลาคม 2551
และได้รับการตีพิมพ์ลงในหนังสือพิมพ์บางกอกโพสท์

นอกจากนี้ บริษัทฯ ให้ความสำคัญด้านความรับผิดชอบต่อสังคมอย่างยั่งยืน
โดยกำหนดเป็นส่วนหนึ่งในวิสัยทัศน์ของบริษัท ในปี 2551 โรงงานนครราชสีมา
ได้เข้าร่วมโครงการส่งเสริมการแสดงความรับผิดชอบของโรงงานอุตสาหกรรมต่อสังคม
(CSR-DIW) ของกรมโรงงานอุตสาหกรรม และเป็น 1 ใน 28
สถานประกอบการที่ได้รับประกาศนียบัตร CSR-DIW ปี 2551 และในปี 2552
บริษัทมีนโยบายที่จะส่งเสริมให้ทุกโรงงานเข้าร่วมโครงการสนับสนุนให้ผู้ประกอบการมีความรับผิดชอบต่อสังคม
เพื่อให้ได้รับการรับรอง CSR-DIW